**O B R A Z L O Ž E NJ E**

**ZAKONA O NACIONALNOM PARKU "BLIDINJE“**

**I. USTAVNI OSNOV**

Ustavnopravni osnov za donošenje Zakona o Nacionalnom parku "Blidinje“ sadržan je u odredbi člana III. 2. tač. c) i i), a u vezi sa odredbama člana III. 3. st. (1) i (3) Ustava Federacije Bosne i Hercegovine. Naime, odredbom člana III. 2. tač. c) i i) propisano je da su federalna vlast i kantoni nadležni za politiku zaštite čovjekove okoline i korištenje prirodnih bogatstava, dok je odredbama člana III. 3. st. (1) i (3) propisano da federalna vlast ima pravo utvrđivati politiku i donositi zakone koji se tiču ovih oblasti.

**II. USKLAĐENOST PROPISA S EVROPSKIM ZAKONODAVSTVOM**

Odredbama Zakona o nacionalnom parku „Blidinje“ nije se vršilo usklađivanje sa propisima EU, niti postoje propisi EU koji regulišu materiju proglašenja nacionalnog parka.

**III. RAZLOZI ZA DONOŠENJE ZAKONA**

Park prirode Blidinje, zbog geomorfoloških osobina, bogatstva biljnog i životinjskog svijeta, uspostavljen je 1995. godine Ukazom o proglašenju Zakona o proglašenju područja „Blidinja“ parkom prirode. Park prirode Blidinje obuhvata dijelove područja Općina Jablanica, Posušje, Prozor-Rama i Tomislavgrad te Grada Mostara, **na području tri kantona: Zapadnohercegovački, Hercegovačko-neretvanski i Kanton 10.** Područje Parka prirode Blidinje smješten je u središnjem dijelu zone visokih planina Bosne i Hercegovine i obuhvata područje planinskih masiva Vrana i Čvrsnice koje povezuje udolina Dugog polja, na čijem se južnom dijelu nalazi jezero Blidinje. Njegove granice formirale su kanjon rijeke Neretve na istoku, kanjon rijeke Doljanke na sjeveru, kanjon rijeke Drežanke na jugu i obronci planine Vran na zapadu. Obzirom da je područje Čvrsnice, Čabulje, Vrana i Prenja iznimno značajno prirodno područje, velike biološke, geomorfološke, hidrografske i krajobrazne raznolikosti, **podnesena je inicijativa za zaštitu tog područja i proglašenja nacionalnim parkom.**

Stupanjem na snagu Zakona o zaštiti prirode FBiH 2003. godine („Službene novine FBiH“, br. 33/03) kategorija „parka prirode“ bila je izvan kategorizacije zaštićenih područja prirode te je tako bila nerazvrstana, što je pravni status Parka prirode Blidinje činilo neriješenim. Novim Zakonom o zaštite prirode FBiH iz 2013. godine („Službene novine FBiH“, br. 66/13) vraćena je kategorija „park prirode“, i propisana je obaveza provođenja revizije svih područja koja su zaštićena prije 2003. godine, u cilju utvrđivanja kategorije zaštite prema kategorizaciji zaštićenih područja od strane Međunarodne unije za očuvanje prirode (IUCN engl. International Union for Conservation of Nature). Donošenjem Zakona o nacionalnom parku "Blidinje“, omogučiće se efikasnije sistemsko upravljanje ovim prostorom i očuvanje prirodnog i kulturno-historijskog naslijeđa, uz razvoj turizma na principima održivog razvoja. Pored navedenog, osiguraće se primjerena pravna i stručna zaštita planinskog dijela masiva hercegovačko-endemno razvojnog centra „Čvrsnica, Čabulja i Vran“, te omogućiti cjelovito sagledavanje svekolikih problema toga područja, kao i iznalaženje optimalnih rješenja za gospodarenje tim područjem, posebno djelatnosti koje osiguravaju primjereno korištenje i zaštitu tla, voda, uređenje naselja, te organiziranjem turističko-rekreacijskih i drugih odgovarajućih gospodarskih djelatnosti.

Članom 144. stav 1. Zakona o zaštiti prirode, propisano je da se zaštićene prirodne vrijednosti, koje su pobrojane u članu 134. stav 1. alineje (1) i (2) tog zakona, a u koje spada i nacionalni park, proglašavaju zakonom na nivou Federacije BiH.

Iako je do sada pokrenuto nekoliko incijativa za proglašenje područja Parka prirode Blidinje u skladu sa Zakonom, iste nisu imale uspjeha. Inače, inicijativa za zaštitu ovog područja datira još iz 1957. godine kada je odlukom Zavoda za zaštitu kulturno-povijesnog i prirodnog naslijeđa BiH područje Čvrsnice, Čabulje, Vrana i Prenja stavljeno pod zaštitu. Prostornim planom SR BiH za razdoblje od 1981. do 2000. godine područje Vran planine, Čvrsnice, Čabulje i Prenja sa površinom od oko 994 km2 predviđeno je za zaštitu u kategoriji nacionalnog parka.

S tim u vezi, Vlada Kantona 10 je podnijela Inicijativu prema Federalnom ministarstvu okoliša i turizma (u daljem tekstu: Federalno ministarstvo) broj: 01-02-168-1/21 od 23. lipnja 2021. godine, da se donese Zakon o Nacionalnom Park prirode „Blidinje“ čime bi se dosadašnji Park prirode Blidinje proglasio nacionalnim parkom. Takvu inicijativu je podnijela i Vlada Zapadnohercegovačkog kantona broj: 01-638-3/21 od 24. lipnja 2021. kao i Vlada Hercegovačko-neretvanskog kantona broj: 01-1-02-1568/21 od 16.06.2021.

Usvajanjem navedenog zakona, rješava se pravni status zaštićenog područja „Blidinje“, kojim se doprinosi i povećanju zaštićene teritorije što je Bosna i Hercegovina obavezna prema potpisanoj Konvencijom o biloškoj raznolikosti. Naime, jedan od ciljeva te konvencije je povećanje zaštićene teritorije što je obavezujuće i za našu zemlju. Naša država se prema ovoj konvenciji obavezala da do 2020. zaštiti 17% svoje teritorije. Međutim, do sada je zaštićeno u Federaciji oko 4,17% teritorije. Kada se govori o ukupno zaštićenoj teritoriji u BiH uključujući Republiku Srpsku, onda taj iznos oko 3% zaštićene teritorije.

Materija ovog Zakona regulisana je u okviru IX poglavlja, i to:

* Poglavlje I. Opće odredbe;
* Poglavlje II. Područje nacionalnog parka;
* Poglavlje III. Zaštita i razvoj prirodnih vrijednosti u Nacionalnom parku;
* Poglavlje IV. Javno preduzeće za upravljanje Nacionalnim parkom;
* Poglavlje V. Plan upravljanja, finansiranje javnog preduzeća, prikupljanje podataka i izvještavanje;
* Poglavlje VI. Ograničenja u pravnom prometu;
* poglavlje VII. Upravni i inspekcijski nadzor;
* Poglavlje VIII. Kaznene odredbe;
* Poglavlje IX. Prelazne i završne odedbe.

**III. OBRAZLOŽENJE PREDLOŽENIH NORMI (ODREDABA ZAKONA)**

Materija ovog zakona regulisana je u okviru devet gore navedenih poglavlja. Svako poglavlje sadrži istu i sličnu materiju koja je međusobno povezana i uslovljena. Na taj način stvoreni su uslovi da se primjena Zakona može vršiti na jasan i pravilan način. U tom cilju materija Zakona je regulisana na sljedeći način, i to:

***Poglavlje I. OPĆE ODREDBE*** (**čl. 1. do 2.)**

1. **U članu 1.** navedena su pitanja koja su regulisana ovim Zakonom, pa ta odredba predstavlja predmet Zakona.
2. **U članu** **2.** u stavu (1)Zakona, utvrđuje se da su prirodne vrijednosti u području nacionalnog parka od značaja za Federaciju BiH. U st. (2) i (3) ugrađene su odredbe koje upućuju na primjenu Zakona o zaštiti prirode i podzakonskih propisa donesenih na osnovu tog zakona, kao i propisima o zaštiti kulturne baštine kada se radi o pitanjima očuvanja kulturne baštine.

.

***Poglavlje II. PODRUČJE NACIONALNOG PARKA* (čl. 3. do 5.)**

1. **U čl. 3.** Zakona, utvrđene su zone zaštite što je u potpunosti u skladu sa pravilima IUCN-a. S tim u vezi, predviđene su četiri zone zaštite. U st. (2) do (4) je određen

režim zaštite, na način postizanja najveće moguće ukupne društvene koristi, a time i postizanja efikasnog i održivog upravljanja zaštićenim područjem.

1. **U čl. 4**. Zakona, u st. (1), (2) i (3) pobliže su utvrđena područja koja ulaze u sastav područja Nacionalnog parka i ukupna površina Nacionalnog parka. U st. (4) i (5) je utvrđeno obaveza utvrđivanja zona i mjera zaštite koje se treba izvršiti na osnovu Prostornog plana područja posebnih obilježja, kao i detaljnih granica Nacionalnog parka koje će utvrditi Vlada Federacije. Zoniranje u zaštićenom području predstavlja jedan od temeljnih koraka planiranja zaštite jer dijeli područje na različita manja područja, te pruža shemu upravljačkih aktivnosti u tim dijelovima. S tim u vezi zoniranje tj. kategorizacija upravljanja jedinicama područja predstavlja spektar opcija upravljanja unutar zaštićenog područja.
2. **U čl. 5.** utvrđena je topografska karta sa granicama Nacionalnog parka koja je sastavni dio Prostornog plana, digitalni katastarski plan parka, mjerila, kao i čuvanje topografske karte i kastastarskog plana.

***Poglavlje III. ZAŠTITA I RAZVOJ PRIRODNIH VRIJEDNOSTI U NACIONALNOM PARKU (čl. 6. do 18.)***

1. **U čl. od 6. do 16.** Zakona, utvrđen je režim zaštite, odnosno mjere kojima se određuje način i stepen zaštite, korišćenja, uređenja i unapređenja zaštićenog prirodnog dobra. Izdvajanje režima zaštite vrši se na osnovu stepena očuvanosti prirodnih vrijednosti, potrebe primjene aktivnih mera zaštite i mogućnosti selektivnog i ograničenog korišćenja prirodnih resursa. S tim u vezi, u tim odredbama su za svaku od četiri utvrđene zone utvrđene posebne zabranjene i dozvoljene radnje.
2. **U čl. 17.** utvrđene su razvojne smjernice za Nacionalni park, koje obuhvataju kako zaštitnu funkciju s jedne strane, tako i privrednu, kako bi se postigao veći nivo finansijske održivosti Nacionalnog parka (st. (1)). Te smjernice će biti detaljnije razrađene Planom upravljanja Nacionalnim parkom (st. (2)).
3. **U čl. 18.** predviđena je lista projekata koji će biti podobni zadodjelu poticaja iz budžeta ili zasufinansiranje. Predviđena je lista projekata u osam sektora djelovanja.

***Poglavlje IV. JAVNO PREDUZEĆE ZA UPRAVLJANJE NACIONALNIM PARKOM (*čl. 19. do 21.)**

1. **U čl. 19.** Zakona,utvrđeno je osnivanje javnog preduzeća koje će upravljati Nacionalnim parkom, koje će moći da se bavi i privrednom djelatnošću ali na način da se prednost daje zaštitnoj funkciji područja. Predviđeno je da osnivačka prava u tom javnom preduzeću, u ime Federacije BiH, vrši Vlada Federacije.
2. **U čl. 20.** Zakona, detaljno su pobrojani poslovi koje treba da vrši javno preduzeće za upravljanje Nacionalnim parkom.
3. U **čl. 21.** je predviđeno davanje nekretnina koje su u državnom vlasništvu u području nacionalnog parka na upravljanje javnom preduzeću koje upravlja Nacionalnim parkom.

***Poglavlje V. PLAN UPRAVLJANJA, FINANSIRANJE JAVNOG PREDUZEĆA, PRIKUPLJANJE PODATAKA I IZVJEŠTAVANJE (22. do 26.)***

1. **U čl. 22. st. (1)** Zakona, utvrđen je akt na osnovu kojeg javno preduzeće upravlja Nacionalnim parkom, a to je Plan upravljanja. U st. (2) je utvrđena obaveza javnog preduzeća da svakih pet godina provodi analize sprovedne tog plana kao i odstvarene rezultate, uz korištenje alata izračuna troškova i koristi utvrđenih mjera u Planu upravljanja. Ovo je predviđeno u cilju postizanja održivog razvoja koji je moguć u uslovima zaštite u Nacionalnom parku.
2. **Čl. 23.** Zakona**,** predviđeno je donošenje godišnjih programa rada javnog preduzeća, koje se mora dostaviti federalnom ministru za okoliš i turizam na povrđivanje.
3. **U čl. 24.** Zakona, utvrđena je obaveza za Javno preduzeće da izvještava Vladu Federacije BiH o provedni Plana upravljanja.
4. **U čl.** **25.** Zakona, utvrđeni su načini finansiranja djelatnosti Javnog preduzeća.
5. **U čl.** **26.** Zakona, utvrđeno je prikupljanje podataka Javnog preduzeća. U tu svrhu, utvrđena je obaveza za državne organe i institucije da dostavljaju podatke Javnom preduzeću.

***Poglavlje VI. OGRANIČENJA U PRAVNOM PROMETU (čl. 27. do 30.)***

1. **U čl. 27. do 30.** Zakona,utvrđeni su uslovi i postupak prometa nekretnina u Nacionalnom parku, a utvrđena je i upućujuća odredba na primjenu Zakona o eksproprijaciji.

***Poglavlje VII. UPRAVNI I INSPEKCIJSKI NADZOR* (čl. 31. do 33.)**

1. **U članu 31.** Zakona**,** utvrđeno je da upravni nadzor provodi Federalno ministarstvo okoliša i turizma.
2. **U članu 32.** Zakona, propisuje se inspekcijski nadzor koji vrši Federalna uprava za inspekcijske poslove.
3. U **čl. 33**. Zakona, utvrđena je i nadležnost nadzorničke službe zaštite prirode Javnog preduzeća.

***Poglavlje VIII. KAZNENE ODREDBE***  **(čl. 34. do 37.)**

1. **U čl. 34. do 37.** Zakona, utvrđena je prekršajna odgovornost za radnje koje su zabranjene ovim zakonom.

***Poglavlje IX.*** ***PRELAZNE I ZAVRŠNE ODREDBE* (čl. 38. do 42.)**

1. **U čl. 38.** Zakona, utvrđen je rok za organ nadležan za geodetske poslove za izradu detaljnog prikaza granica Nacionalnog parka u digitalnom katastru.
2. **U čl. 39.** Zakona, utvrđena je odredba o načinu korištenja nekretnina u državnom vlasništvu u Nacionalnom parku.
3. **U čl. 40.** st. (1) do (4) Zakona, utvrđen je rok za osnivanje Javnog preduzeća, i utvrđene su odredbe o prestanku rada postojećeg javnog preduzeća koje upravlja Parkom prirode Blidinje, te preuzimanje lica u radnom odnosu, nepokretnosti i druge imovine iz tog javnog preduzeća od strane novoosnovanog javnog preduzeća koje će upravljati Nacionalnim parkom „Blidinje“. U st. (5) utvrđen je osnovački kapital Javnog preduzeća koji se obezbjeđuje u Budžetu Federacije BiH.
4. U **čl. 41.** st. (1) i (2) Zakona, uređuju se prava fizičkih i pravnih lica koja su do stupanja na snagu ovog zakona imala po posebnim zakonima pravo vršenja djelatnosti i korišćenja prirodnih vrijednosti i dobara u području Nacionalnog parka, da isto pravo zadržavaju do uređenja njihovih prava po ovom zakonu, a postojeće aktivnosti mogu obavljati u obimu, na način i pod uslovima koji su određeni u propisu na osnovu kojih su ostvarili pravo vršenja aktivnosti i korišćenja prirodnih vrijednosti i dobara. Ta prava treba da uredi Federalno ministarstvo po službenoj dužnosti (st. (3)).
5. U **čl. 42.** Zakona, utvrđen je rok za donošenje prvog Plana upravljanja.
6. U **čl. 43.** Zakona, utvrđen je rok za donošenje propisa koje donosi Vlada Federacije BiH.
7. U **čl. 44.** Zakona, utvrđen je rok za donošenje propisa koji treba donijeti Federalno ministarstvo poljoprivrede, vodoprivrede i šumarstva.
8. U **čl. 45.** Zakona, utvrđen je rok za stupanje na snagu ovog zakona.

**IV. JAVNE KONSULTACIJE**

**V. MIŠLJENJA NADLEŽNIH ORGANA**

**VI. FINANSIJSKA SREDSTVA**

Za provedbu Zakona o Nacionalnom parku „Blidinje“, potrebno je da Vlada Federacije Bosne i Hercegovine osnuje Javno poduzeće za upravljanje zaštićenim područjem.

Zaštita i upravljanje ovim područjem morat će se od samog početka oslanjati na jasne financijske mehanizme i konkretne financijske izvore nužne za funkcioniranje javnog poduzeća, koje će biti zaduženo za očuvanje i zaštitu prostora nacionalnog parka te njegovo korištenje sukladno propisanim uvjetima.

Sredstva za rad i obavljanje djelatnosti javnog poduzeća osigurat će se iz:

* osnivačkih sredstava (Budžet Vlade Federacije Bosne i Herecgovine);
* sredstava Fonda za zaštitu okoliša FBiH;
* prihoda od korištenja prirodnih vrijednosti u zaštićeoim području;
* prihoda od naknada;
* utvrđenih beneficija (oslobađanje uplate cijelog iznosa ili dijela dobiti);
* drugih izvora.

Dodatna sredstva za rad javnog preduzeća, osigurat će se iz sistema naknada koje se uobičajeno plaćaju izravno poduzeću koji upravlja zaštićenim područjem:

* za ulaz u zaštićeno područje;
* za kampiranje, eventualno parkiranje;
* od prodaje suvenira, karata, knjiga i dr.;
* naknade za dnevne karte za dopuštene rekreativno-sportske djelatnosti;
* naknade za korištenje znaka/logotipa zaštićenoga područja;
* posebne naknade koje se plaćaju u skladu sa posebnim ugovorima radi obavljanja turističke i druge dopuštene privredne djelatnosti (naknade za koncesijska dopuštenja);
* za odobrenje posebnih dopuštenja, npr. za promocije, fotografiranje, snimanje i dr.

Drugi oblici financijske potpore neophodne za upravljanje trebali bi se, kao što je to praksa širom svijeta, temeljiti na aktivnostima fondova i fondacije različitih agencija, nevladinih organizacija i sl. Drugi izvori bi bili sljedeći: subvencije, donacije, sredstava lokalnih, državnih i međunarodnih fondova i zaklada, ustanova i organizacija. Također postoji mogućnost aplikacije i za međunarodne fondove i agencije, čijim sredstvima se mogu finansirati mjere za unaprijeđenje prostora i/ili istraživačke aktivnosti inventarizacije i monitoringa vrsta.

Ostvarenom dobiti, u skladu sa finansijskim planovima i planovima upravljanja i godišnjim programima rada, raspolaže javno preduzeće koje upravlja nacionalnim parkom. Ostvarenu dobit javno preduzeće je dužno namijeniti, u skladu sa godišnjim programima rada, razvoju vlastite djelatnosti i otkupu nekretnina, subvencijama u provođenju razvojnih smjernica navedenih u nacrtu zakona, naknadama vezanim uz ugovornu zaštitu i brigu nad prirodnim vrijednostima, okolišnoj sanaciji objekata i degradiranog okoliša, izdavanju publikacija u vezi sa zaštićenim područjima i drugim djelatnostima u skladu s ciljevima i namjeni zaštićenog područja.

Kako bi se osigurala kompetentnost Uprave Nacionalnog parka, nužno je da se njeno financiranje osigura preko federalnih organa uprave, te da se u njoj zaposli stručno osoblje koje će obavljati sljedeće poslove: stručne poslove zaštite prirode, nadzorničke poslove, te pravne i finacijsko-računovodstvene poslove.

Osnovna sredstva potrebna za provođenje akta o proglašavanju podrazumijevaju troškove osnivanja i funkcioniranja javnog poduzeća i to: troškove registracije javnog poduzeća i donošenje provedbenih akata, zapošljavanje djelatnika, nabavku namještaja i opreme za sjedište javnog poduzeća te osnovnu parkovsku infrastrukturu.

Kategorije troškova uspostavljanja zaštićenog područja sa procjenom potrebnih finansijskih sredstava su date u nastavku:

* Registracija javnog poduzeća i donošenje provedbenih akata – 140.000,00 KM
* Zapošljavanje djelatnika: direktor, glavni nadzornik, stručni suradnik za pravne poslove, stručni suradnik za ekonomske poslove, administrativni radnik, 2 stručna suradnika za zaštitu prirode i 6 nadzornika –- 260.000,00 KM
* Nabavka namještaja i opreme za sjedište javnog poduzeća – 50.000,00 KM
* Osnovna parkovska infrastruktura (table, kante, korpe,...) - 50.000,00 KM

S obzirom na navedeno, za uspostavu i funkcioniranje javnog poduzeća potrebno je osigurati 500.000,00 KM a procjenjuje se da je za dalji rad javnog poduzeća i redovno poslovanje na zaštiti, održavanju, očuvanju, promicanju i korištenju područja iz Budžeta Federacije BiH potrebno osigurati sredstva u iznosu od najmanje 500.000,00 KM na godišnjem nivou. Imajući u vidu trenutno stanje, potreba za značajnim ulaganjem u unapređenje kapaciteta, stanja i razvoj cjelokupne infrastrukture je neminovna, te je nerealno za očekivati da NP Blidinje postane samoodrživo još u narednih 10 godina.